OSNUTEK 21.09.2011  

Na podlagi 12. in 13. člena v zvezi z 4., 9. in 56. členom Zakona o društvih (Uradni list RS, št. 64/11 - uradno prečiščeno besedilo - Zdru-1), 20. člena Zakona o gasilstvu (Uradni list RS, št. 113/05 - uradno prečiščeno besedilo - ZGas) , je Občni zbor Prostovoljnega gasilskega društva _____________, skladno s/z ____. členom statuta na svojem zasedanju, dne ________, sprejel:

S T A T U T

PROSTOVOLJNEGA GASILSKEGA DRUŠTVA _______________________

1.  SPLOŠNE DOLOČBE

1. člen

(uvodna določba)

(1) Prostovoljno gasilsko društvo ______________________ (v nadaljevanju: PGD) je prostovoljno, samostojno, nepolitično in nestrankarsko združenje fizičnih oseb, ki deluje na podlagi zakona, ki ureja društva (v nadaljevanju: ZDru-1) in zakona, ki ureja gasilstvo (v nadaljevanju: ZGas).  

(2) PGD opravlja gasilsko dejavnost, ki je humanitarna dejavnost, presega interese njenih članov in jo izvaja v javnem interesu. 

(3) PGD je bilo ustanovljeno ________ (datum in leto) in je vpisano v register društev pri Upravni enoti _______ pod zaporedno številko _____. 

2. člen

(ime in sedež)

(1) PGD je pravna oseba zasebnega prava. 

(2) Polno ime PGD je PROSTOVOLJNO GASILSKO DRUŠTVO __________________, skrajšano ime pa PGD _______:
 


(3) Sedež  in naslov PGD je 


3. člen

(odgovornost)

(1)  PGD odgovarja za svoje obveznosti z vsem svojim premoženjem.

(2) Za zakonito poslovanje odgovarja Predsednik PGD. 

4. člen

(simboli in oznake)

(1) PGD uporablja gasilske simbole v skladu s statutom Gasilske zveze Slovenije (priloga št. 5).

(2) Prapor PGD ima na drugi strani naslednjo podobo (opiši podobo druge strani, ki jo določi društvo).

(3) PGD ima žig, ki je okrogle oblike, s premerom 30 mm. V sredini žiga je gasilski znak, v koncentričnem krogu pa napis »PROSTOVOLJNO GASILSKO DRUŠTVO _____«. Pod gasilskim znakom je naveden kraj, v katerem je sedež PGD. 

5. člen

(povezovanje)

(1) PGD ________ je član Gasilske zveze ________ (v nadaljevanju: GZ) in Gasilske zveze Slovenije (v nadaljevanju: GZS). Svoje članske pravice v GZS izvaja PGD preko GZ. Svoje interese v regijskem svetu (pokrajinski zvezi) usklajuje preko GZ. 

2.  NAMEN IN CILJI  PGD

6. člen

(namen delovanja)

(1) Namen delovanja PGD je prostovoljno združevanje občanov, da postanejo prostovoljni gasilci, ki sestavljajo gasilsko enoto. V skladu s svojimi pristojnostmi opravlja PGD preventivne in operativne naloge v zvezi z varstvom pred požarom, varstvom pred naravnimi in drugimi nesrečami ter zaščito in reševanjem na območju: 

(navesti požarno območje).
7. člen

(cilji delovanja)

(1) Cilji delovanja PGD so:

1. izvajanje preventivnih nalog varstva pred požarom ter drugih preventivnih nalog na področju varstva pred naravnimi in drugimi nesrečami;

2. izvajanje zaščite, reševanja in pomoči ob požarih, naravnih in drugih nesrečah;

3. vzgoja in usposabljanje članov in mladine za izvajanje gasilske dejavnosti; 

4. opravljanje nalog gasilstva kot dejavnosti, ki je v javnem interesu in humanitarne narave.

3. DEJAVNOST OZIROMA NALOGE PGD

8. člen
(vrste dejavnosti)

PGD opravlja nepridobitno dejavnost, pridobitno dejavnost in dopolnilno dejavnost.

9. člen

(nepridobitna dejavnost)

(1) PGD v okviru nepridobitne dejavnosti opravlja naslednje naloge in obveznosti:

1. organizira in izvaja usposabljanje članov in drugih zainteresiranih za področje varstva pred požarom;  

2. organizira gasilsko enoto za izvajanje gasilskih in drugih reševalnih nalog na svojem požarnem območju; 

3. izvaja preventivne naloge varstva pred požarom ter druge preventivne naloge na področju varstva pred naravnimi in drugimi nesrečami;

4. gasi požare, varuje in rešuje ljudi, živali in premoženje pri požarih, naravnih in drugih nesrečah;

5. opravlja prevoze vode ob naravnih in drugih nesrečah;

6. nudi pomoč občanom in gospodarskim subjektom na svojem požarnem območju na področju varstva pred požarom ter varstva pred naravnimi in drugimi nesrečami;

7. vzdržuje v uporabnem stanju gasilske prostore, vozila, naprave, orodja in opremo ter skrbi za varno in primerno hrambo;

8. skrbi za strokovno izpopolnjevanje svojih članov za opravljanje njihovih nalog in funkcij ter za zagotavljanje materialnih sredstev; 

9. izvaja gasilske vaje in vožnje za preverjanje brezhibnosti gasilskih vozil;

10.  skrbi za vzgojo in usposabljanje gasilske mladine;

11.  organizira gasilska tekmovanja; 

12.  vodi predpisane gasilske in društvene evidence;

13.  sodeluje z drugimi PGD, ki so članice GZ, v katero je PGD vključeno, in drugimi   gasilskimi organizacijami;

14.  podeljuje društvena priznanja in predlaga zaslužne člane za priznanja in odlikovanja;

15.  opravlja druge naloge, ki so povezane z gasilstvom ali so potrebne za njegovo izvajanje.

10. člen

(pridobitna dejavnost)

(1) PGD v okviru pridobitne dejavnosti opravlja naslednje dejavnosti:

H 49.320  - Obratovanje taksijev;
H 49.410  - Cestni tovorni promet;
I 56.210 - Priložnostna priprava in dostava jedi;

L 68.200 - Oddajanje in obratovanje lastnih ali najetih nepremičnin;
K 70.200 - Dajanje lastnih nepremičnin v najem;
M 71.200 - Tehnično preizkušanje in analiziranje;
M 73.120 - Posredovanje oglaševalskega prostora;
N 77.290 - Dajanje drugih izdelkov za široko rabo v najem in zakup;
O 84.250 - Zaščita in reševanje pri požarih in nesrečah;
P 85.600 - Pomožne dejavnosti za izobraževanje;
(2) Pridobitne dejavnosti opravlja pod pogoji, ki jih za opravljanje dejavnosti predpisuje ZDru-1 in le v obsegu, potrebnem za uresničevanje namena in ciljev PGD oziroma nepridobitne dejavnosti.

(3) Pridobitna dejavnost je povezana z nameni in cilji PGD, če lahko neposredno pripomore k uresničevanju namena oziroma ciljev PGD, pri čemer doprinos ni izključno v zagotavljanju prihodkov PGD. 
11. člen

(dopolnilna dejavnost)

Kot dopolnilna dejavnost PGD se šteje tista pridobitna dejavnost, ki skupaj z nepridobitno dejavnostjo sestavlja določeno storitev ali dosežek oziroma zagotavlja boljšo izkoriščenost sredstev PGD. 

4. POGOJI IN NAČIN VČLANJEVANJA TER PRENEHANJE ČLANSTVA 

12.   člen

(način vstopa v članstvo)

(1) Član PGD lahko postane vsak, ki se želi ukvarjati z gasilstvom. Članstvo v PGD je prostovoljno. Kdor želi postati član, mora Upravnemu odboru PGD predložiti pristopno izjavo, s  katero se zaveže, da bo deloval v skladu s statutom, s kodeksom prostovoljnega gasilca in bo plačeval članarino. 

(2) PGD lahko pod enakimi pogoji v svoje članstvo sprejme tudi tujega državljana. 

(3) Članstvo PGD sestavljajo gasilci, častni člani in častni funkcionarji. Gasilec je član društva od 6. leta starosti dalje, če aktivno deluje pri izvajanju nalog PGD. Častnega člana imenuje Občni zbor PGD na lastno pobudo ali na predlog Upravnega odbora PGD zaradi osebnih zaslug za PGD, gasilstvo ter zaščito in reševanje. Častnega funkcionarja imenuje Občni zbor PGD na predlog Upravnega odbora PGD. Za častnega funkcionarja je lahko imenovan predsednik PGD ali poveljnik PGD, ki je dva mandata uspešno opravljal svojo nalogo in znatno pripomogel k razvoju PGD. Častni član in častni funkcionar ne plačujeta članarine. 

13.   člen

(odločanje o sprejemu v članstvo)

(1) O sprejemu v članstvo odloča Upravni odbor PGD. 

(2) Članstvo se odkloni osebam, ki so bile pravnomočno obsojene za kaznivo dejanje zoper življenje, telo in premoženje.

(3) O odklonitvi je potrebno kandidata pisno obvestiti v roku 15 dni od obravnave njegove pristopne izjave z navedbo bistvenih razlogov. Zoper zavrnitev se lahko kandidat pritoži v 30 dneh od prejema obvestila na Občni zbor PGD. Enako pritožbo lahko kandidat vloži, če ne dobi obvestila v treh mesecih od obravnave njegove pristopne izjave na Upravnem odboru PGD. 

(4) Upravni odbor PGD je dolžan vsako leto na zasedanju Občnega zbora PGD na svečan način razglasiti imena novih članov.

14.   člen

(vstop mladoletne osebe)

(1) Če se v društvo včlani mladoletnik od 6. leta do dopolnjenega 15. leta starosti, mora zakoniti zastopnik pred njenim vstopom v PGD podati pisno soglasje.

(2) Mladoletni član sme izvajati le tiste naloge gasilstva, ki so predvidene za posamezne kategorije mladoletnih članov in v spremstvu mentorja. 

15.   člen

(prenehanje članstva)

(1) Članstvo v PGD lahko preneha:

1. z izstopom,

2. s črtanjem,

3. z izključitvijo,

4. s smrtjo,

5. s prenehanjem PGD.

(2) Član izstopi iz PGD, če Upravnemu odboru pošlje pisno izjavo o izstopu in poravna svoje obveznosti.

(3) Član se črta iz PGD če umre, če kljub opominu ne plača članarine v tekočem letu ali na podlagi pisnega sklepa disciplinske komisije PGD. Črtanje opravi Upravni odbor PGD.

(4) O izključitvi člana iz PGD odloča disciplinska komisija s sklepom. Sklep mora biti izdan v skladu s pravilnikom o disciplinski odgovornosti v PGD.

16.   člen

(pravna sredstva)

(1)  Zoper sklep disciplinske komisije, ima član PGD v roku 30 dni pravico do pritožbe na Upravni odbor PGD. Upravni odbor PHD mora pritožbo obravnavati in o njej odločiti v roku 30 dni od prejema. 

(2) Zoper odločitev Upravnega odbora PGD ima član PGD pravico v roku enega leta od sprejetja dokončne odločitve pred Stalno arbitražo pri GZS izpodbijati odločitve organov PGD, ki so bile sprejete v nasprotju z zakonom, tem statutom ali drugimi splošnimi akti PGD. Enako pravico ima tudi oseba, ki ji je bila prošnja za sprejem v članstvo PGD zavrnjena. 

(3) Izpodbijanje odločitve organov PGD pred sodiščem (varianta: pred Stalno arbitražo pri GZS) ni dopustno, če ni bila vložena pritožba na upravni odbor.  

5.  PRAVICE IN DOLŽNOSTI ČLANOV 

17.   Člen

(pravice članov)

(1) Pravice članov PGD so, da: 

1. po 15. letu starosti volijo in so izvoljeni v organe PGD;

2. sodelujejo pri delu in odločanju v organih PGD;

3. uresničujejo svoje osebne interese na področju dejavnosti PGD;

4. se izobrazijo za prostovoljnega gasilca;

5. uporabljajo skupne dosežke in rezultate delovanja PGD pri svojem delu;

6. se udeležujejo srečanj, prireditev in tekmovanj, ki jih organizira PGD;

7. sodelujejo pri izdelavi programa dela in so seznanjeni s poslovanjem PGD ter njegovim finančno materialnim poslovanjem;

8. nosijo gasilsko uniformo, gasilska priznanja in odlikovanja;

9. lahko najmanj 20 % članov zahteva razrešitev katerega koli organa PGD.

18.   člen

(dolžnosti članov)

(1) Dolžnosti članov PGD so, da: 

1. spoštujejo ta statut, kodeks prostovoljnega gasilca, druge akte in sklepe organov PGD;

2. aktivno sodelujejo in s svojim delom prispevajo k uresničevanju ciljev in nalog PGD; 

3. da redno plačujejo članarino in druge prispevke;

4. da opravijo predpisan izpit za prostovoljnega gasilca za članstvo v operativni enoti;

5. da opravijo predpisan preizkus znanja, preizkus psihofizičnih in zdravstvenih sposobnosti za opravljanje gasilske službe v operativni gasilski enoti;

6. da prenašajo izkušnje in znanje na mlajše člane PGD;

7. da dajejo PGD informacije, skladno s pristopno izjavo;

8. da varujejo ugled PGD.

6. NAČIN UPRAVLJANJA PGD 

19.   člen

(organi upravljanja)

(1) PGD upravljajo organi PGD in funkcionarja PGD.

(2) Organi PGD so: 

1. 0bčni zbor PGD; 

2. Upravni odbor PGD; 

3. Poveljstvo PGD;

4. Nadzorni odbor PGD;  

5. Disciplinska komisija PGD.
(3) Funkcionarja PGD sta:

1. Predsednik PGD;

2. Poveljnik PGD.

(4) Mandat organov PGD, razen Občnega zbora PGD, in funkcionarjev PGD je pet let in je vezan na kongresno obdobje GZS.
6.1 Občni zbor PGD
20.   člen

(splošno)

(1) Občni zbor PGD je najvišji organ PGD, ki ga sestavljajo vsi aktivni člani, stari nad 15 let. 

(2) Občni zbor PGD je lahko reden ali izreden. Redni občni zbor sklicuje Upravni odbor PGD enkrat letno, najkasneje do konca meseca marca. Izredni občni zbor pa se skliče po sklepu Upravnega odbora PGD na zahtevo Nadzornega odbora PGD ali na zahtevo 20% članov PGD. Upravni odbor PGD je dolžan sklicati izredni občni zbor v roku 30 dni od prejema zahteve za njegov sklic. Če Upravni odbor PGD izrednega občnega zbora ne skliče v predpisanem roku, ga skliče predlagatelj, ki mora predložiti tudi dnevni red. Izredni občni zbor sklepa le o zadevi, za katero je bil sklican.

(3) Pred zasedanjem občnega zbora je Predsednik PGD dolžan sklicati sestanek z mladimi člani v starosti od 6. do 15 let. Na sestanku jim je dolžan predstaviti letno poročilo o poslovanju PGD, predvsem v delu, ki se nanaša na delo mladih članov. Mladi na sestanku sprejmejo svoje stališče do predstavljenega poročila. To stališče je dolžan Predsednik PGD predstaviti Občnemu zboru PGD, ki se mora do stališča opredeliti. 

21.   člen

(sklic občnega zbora)

(1) O sklicu Občnega zbora PGD in predloženim dnevnim redom morajo biti člani PGD seznanjeni najmanj 10 dni pred sklicem.

(2) Občni zbor PGD je sklepčen, če je prisotnih več kot polovica članov PGD. Če Občni zbor PGD ni sklepčen, se zasedanje odloži za 30 minut. Po preteku tega časa je Občni zbor PGD sklepčen, če se ugotovi, da so bili vabljeni vsi člani in je prisotnih najmanj tretjina članov. 

(3) V vabilu o sklicu Občnega zbora PGD mora biti opozorilo na ureditev iz prejšnjega odstavka. 

(4) Občni zbor PGD sprejema sklepe z večino glasov prisotnih članov. Ali bo glasovanje tajno ali javno odloči Občni zbor PGD z javnim glasovanjem. 

(5) Redni ali izredni občni zbor lahko razreši posamezen organ ali Predsednika PGD oziroma Poveljnika PGD pred potekom mandata, če ta ne dela v skladu s statutom in veljavnimi predpisi s področja delovanja društev in gasilstva ali ugotovi, da delo organa ali Predsednika PGD oziroma Poveljnika PGD ni bilo uspešno. 

22.   člen

(vodenje in način dela)

(1) Zasedanje Občnega zbora PGD vodi do izvolitve delovnega predsedstva Predsednik  PGD.

(2) Občni zbor PGD izvoli delovno predsedstvo, zapisnikarja in dva overovatelja zapisnika, verifikacijsko komisijo, ob volitvah pa še volilno komisijo. 

(3) Verifikacijska komisija ugotovi in poroča Občnemu zboru PGD o številu prisotnih članov oziroma o sklepčnosti Občnega zbora PGD. 

(4) Kandidacijska komisija, ki jo imenuje Upravni odbor PGD, predlaga Občnemu zboru PGD listo kandidatov za organe. Občni zbor PGD lahko v razpravi listo kandidatov dopolni s kandidati, ki jih ni predlagala komisija. Po končani razpravi Občni zbor PGD z javnim glasovanjem sprejme kandidatno listo.

(5) Volilna komisija pripravi in vodi volitve ter objavi rezultate. 

23.   člen

(naloge in pristojnosti)

(1) Naloge in pristojnosti Občnega zbora PGD so, da: 

1. sklepa o dnevnem redu;

2. sprejme in spreminja statut in druge splošne akte PGD;

3. sprejema letno poročilo za obdobje koledarskega leta, ki vsebuje bilanco stanja in izkaz poslovnega izida s pojasnili k izkazom ter poročilo o poslovanju PGD po predhodno opravljenem notranjem nadzoru nad finančnim in materialnim poslovanjem PGD Nadzornega odbora PGD; 

4. sprejema program dela in finančni načrt;

5. voli in razrešuje Predsednika PGD, Poveljnika PGD in člane organov PGD, razen Občnega zbora PGD

6. na predlog Poveljnika PGD imenuje Poveljstvo PGD;

7. voli predstavnike PGD v skupščino GZ;

8. odloča o povezovanju v gasilsko zvezo;

9. odloča o statusnih spremembah PGD;

10. podeljuje naziv častnega člana;

11. podeljuje priznanja PGD;

12. odloča o nakupu in prodaji nepremičnin; 

13. sklepa o prenehanju PGD;

14. odloča o drugih zadevah, ki jih predlagajo organi in člani PGD, ki so v skladu s cilji PGD.

(2) O zasedanju Občnega zbora PGD se vodi zapisnik, ki ga podpišejo predsedujoči, zapisnikar in dva overovatelja.

6.2 Upravni odbor PGD
24.   člen

(splošno)

(1) Upravni odbor PGD je operativno-izvršilni organ PGD, ki opravlja organizacijska, tehnična in administrativna dela ter vodi PGD med dvema zasedanjema Občnega zbora PGD po programu in sklepih, sprejetih na Občnem zboru PGD. Za svoje delo je odgovoren Občnemu zboru PGD. 

(2) Seje sklicuje Predsednik PGD po potrebi, na pobudo članov Upravnega odbora PGD ali članov Nadzornega odbora PGD, najmanj pa vsako četrtletje. 

(3) Upravni odbor PGD sklepa veljavno, če je na seji prisotnih več kot polovica članov, odloča pa z večino glasov vseh prisotnih članov. 

(3) Glasovanje je praviloma javno, razen če Upravni odbor pred posamezno odločitvijo ne sklene drugače. 

25.   člen

(sestava in način kandidiranja)

(1) Upravni odbor PGD sestavljajo Predsednik PGD, Namestnik predsednika PGD, Poveljnik PGD in _____(največ 6) članov. Med člani morajo biti predstavnik mladine, predstavnica članic in predstavnik veteranov. 

(2) Kandidata za Predsednika PGD lahko predlaga skupina 5 članov PGD. Kandidat za Predsednika PGD mora imeti strokovne in vodstvene sposobnosti za vodenje PGD. 

(3) Kandidata za Poveljnika PGD lahko predlaga skupina 5 članov operativne enote PGD. Kandidat za Poveljnika PGD mora izpolnjevati pogoje, ki jih določajo veljavni predpisi s področja gasilstva za opravljanje te funkcije.

26.   člen

(kandidacijski postopek)

(1) Člane Upravnega odbora PGD predlaga Predsednik PGD. Kandidati za člane Upravnega odbora PGD morajo biti predlagani tako, da so v Upravnem odboru PGD zastopani vsi cilji in dejavnosti PGD.

(2) Upravni odbor PGD kot listo izvoli Občni zbor PGD z večino prisotnih glasov. 

27.   člen

(naloge in pristojnosti)

(1) Naloge in pristojnosti Upravnega odbora PGD: 

1. pripravlja predloge programa dela, finančnega načrta ter druga gradiva za Občni zbor PGD in daje poročila o svojem delu;

2. sklicuje Občni zbor PGD; 

3. imenuje kandidacijsko komisijo;

4. predlaga kandidate za predstavnike PGD v organe GZ;

5. upravlja premoženje PGD in razpolaga s posameznimi deli premoženja v skladu s tem statutom in drugimi predpisi;

6. izvaja sklepe Občnega zbora PGD;

7. skrbi za izpolnjevanje programa dela PGD; 

8. skrbi za finančno in materialno poslovanje PGD;

9. pripravlja predloge splošnih aktov PGD; 

10. določa višino letne članarine;

11. vodi evidenco članstva in druge predpisane evidence ter jih posreduje GZ in GZS;  

12. pripravi letno poročilo o poslovanju PGD;

13. odloča o sprejemu novih članov, izstopu in črtanju iz članstva; 

14. uresničuje druge naloge, ki izhajajo iz aktov PGD, ki so dogovorjene na nivoju GZ, regije in GZS, ter naloge, ki mu jih naloži Občni zbor PGD.

28.   člen

(pomožni organi)

(1) Upravni odbor PGD lahko za izvajanje nalog, opredeljenih v namenih in ciljih PGD, imenuje stalne ali občasne komisije oziroma odbore. Njihove naloge, vodjo ter število članov določi Upravni odbor PGD izmed članov PGD. Pomožne organe vodijo člani UO.

6.3 Poveljstvo PGD
29. Člen

(splošno)

(1) Za strokovno-operativno pomoč Poveljniku PGD pri vodenju in za opravljanje strokovno-operativnih nalog imenuje Občni zbor PGD, na predlog Poveljnika PGD, Poveljstvo PGD, ki je štabni organ za zagotavljanje izvajanja operativnih nalog gasilstva in delovanje gasilske enote pri izvajanje javne gasilske službe.

Varianta:

(2) Poveljstvo sestavljajo Namestnik poveljnika PGD, vodje desetin in orodjar. (ta varianta pride v poštev za PGD I. kategorije)

(2) Poveljstvo sestavljajo Namestnik poveljnika PGD, Podpoveljnik/a PGD, pomočniki poveljnika PGD za naprave za zaščito dihal, radijske zveze in prvo pomoč ter orodjar in glavni strojnik. (ta varianta pride v poštev za PGD višjih kategorij)

(3) Predlog kandidatov za člane Poveljstva PGD pripravi Poveljnik PGD. 

30. člen

(naloge poveljstva)

(1) Poveljnik PGD in člani Poveljstva PGD opravljajo naloge v skladu s Pravili gasilske službe in Posebnimi pravili gasilske službe prostovoljnih gasilcev. 

(2) Poveljstvo PGD opravlja še naslednje naloge:

1. skrbi za opremo, izobraževanje, usposabljanje in izvajanje operativnih nalog, ki izhajajo iz pogodbe za opravljanje obvezne lokalne javne službe;

2. proučuje vzroke požarov in analizira delo gasilske enote pri intervencijah;

3. daje mnenja k predlogom sklepov Upravnega odbora PGD, ki zadevajo operativno področje

6.4 Nadzorni odbor PGD
31.   člen

(sestava in naloge)

(1) Nadzorni odbor PGD spremlja in nadzira finančno materialno poslovanje PGD in izvajanje sklepov Občnega zbora PGD. Nadzorni odbor PGD ima predsednika in dva člana, ki jih izvoli Občni zbor PGD. Predsednik Nadzornega odbora PGD sklicuje in vodi seje ter predlaga dnevni red.

(2) Nadzorni odbor PGD:

1. redno spremlja finančno in materialno poslovanje PGD;

2. pregleda letno poročilo PGD pred obravnavanjem na Občnem zboru PGD;

3. opravlja nadzor nad delovanjem PGD in izvajanjem nalog, ki jih nalagajo ZGas in drugi predpisi; 

4. opravlja nadzor nad finančno materialnim poslovanjem PGD in ugotavlja, ali so poslovne knjige vodene primerno ter ali so presežki prihodkov nad odhodki porabljeni za namene in cilje oziroma za opravljanje nepridobitne dejavnosti PGD;

5. pripravi poročilo o svojem delu in ugotovitvah za Občni zbor PGD.

(3) Člani Nadzornega odbora PGD imajo pravico sodelovati pri delu vseh organov PGD. Za svoje delo je Nadzorni odbor PGD odgovoren Občnemu zboru PGD. 

6.5 Disciplinska komisija

32.   člen

(sestava in naloge)

(1) Disciplinsko komisijo sestavljajo predsednik, dva člana in dva namestnika, ki jih izvoli Občni zbor PGD. Disciplinska komisija odloča o disciplinskih prekrških in drugih sporih ter izreka ukrepe. Veljavno sklepa v senatu treh članov. Odločitev je sprejeta, če zanjo glasuje večina članov. 

(2) Disciplinska komisija vodi postopek in sprejema svoje odločitve v skladu s pravilnikom o disciplinski in materialni odgovornosti v PGD. Zoper sklep Disciplinske komisije ima član pravico pritožbe na Upravni odbor PGD, kot drugostopenjski organ.

33. člen

(predsednik PGD)

(1) Predsednik PGD zastopa, vodi in predstavlja PGD.

(2) Predsednika PGD voli Občni zbor PGD. Predsednik PGD je predsednik Upravnega odbora PGD ter odredbodajalec za finančno in materialno poslovanje PGD. 

(3) Predsednik PGD je odgovoren za delovanje in zakonito poslovanje PGD v skladu s statutom in pravnim redom. Za svoje delo je odgovoren Upravnemu odboru PGD in Občnemu zboru PGD. 

(4) Predsednik PGD je dolžan zadržati sklep posameznega organa PGD, če meni, da je v nasprotju z veljavnim pravnim redom oziroma v nasprotju z akti PGD. O zadržanju obvesti v roku 8 dni organ PGD, ki ga je sprejel, ter Predsednika Nadzornega odbora PGD.

34.   člen 

(poveljnik PGD)

(1) Poveljnik PGD je strokovno-operativni vodja PGD za izvajanje nalog gasilske službe. Izpolnjevati mora pogoje, ki jih določajo Pravila gasilske službe in Posebna pravila gasilske službe prostovoljnih gasilcev. Za svoje delo je odgovoren Predsedniku PGD, kot zakonitemu zastopniku PGD, Upravnemu odboru PGD in Občnemu zboru PGD. 

7. ZASTOPANJE PGD 

35.   člen

(zastopnik PGD)

(1) PGD zastopa Predsednik PGD. Predsednik PGD v imenu PGD sklepa obligacijska razmerja ter podpisuje vse listine, s katerimi PGD nastopa do svojih članov oziroma do drugih fizičnih in pravnih oseb. V primeru njegove odsotnosti zastopa PGD Namestnik predsednika PGD. 

8. FINANCIRANJE IN NADZOR NAD FINANČNO  MATERIALNIM POSLOVANJEM 

36.   člen

(sredstva in vodenje poslovnih knjig)

(1) Sredstva PGD sestavljajo premoženje in prihodki. Uporabljajo se za pokrivanje stroškov delovanja PGD in njenih organov.

(2) Namen uporabe sredstev za delovanje PGD in njenih organov se določi z letnim finančnim načrtom.

(3) PGD vodi poslovne knjige na način in v obliki, opredeljeni s Slovenskim računovodskim standardom za društva. Način in obliko vodenja poslovnih knjig opredeli PGD v pravilniku o finančno materialnem poslovanju.

4) Poslovne knjige in letno poročilo morajo omogočiti oceno, ali so presežki prihodkov nad odhodki porabljeni za namene in cilje PGD oziroma za opravljanje nepridobitne dejavnosti PGD: 

37.   člen

(premoženje PGD)

(1) Premoženje PGD sestavljajo nepremične in premične stvari, materialne pravice in denarna sredstva.

(2) PGD svojim članom ne deli premoženja PGD. Če pri opravljanju svoje dejavnosti ustvari presežek prihodkov nad odhodki, ga porabi za uresničevanje svojega namena ter ciljev oziroma za opravljanje nepridobitne dejavnosti, določene v skladu s tem statutom.

(3) O nakupu oziroma prodaji premičnin odloča Upravni odbor PGD, o nakupu oziroma prodaji nepremičnine pa odloča Občni zbor PGD.

38. člen

(prihodki PGD)

(1) PGD pridobiva prihodke za svoje delovanje:

1. iz proračuna lokalne skupnosti in sredstev požarne takse,

2. s članarino,

3. iz naslova materialnih pravic in dejavnosti PGD,

4. z darili in volili fizičnih in pravnih oseb,

5. s prispevki sponzorjev in donatorjev,

6. iz sredstev odstopljene dohodnine fizičnih oseb, 

7. iz drugih virov.

(2) PGD se financira tudi z izvajanjem pridobitne dejavnosti pod pogoji, ki jih za opravljanje dejavnosti določa veljavni pravni red. Vse pridobitne dejavnosti opravlja PGD le v obsegu, potrebnem za uresničevanje namena in ciljev svojega delovanja oziroma za opravljanje nepridobitne dejavnosti.
39.   člen

(letno poročilo)

(1) PGD za poslovno leto, ki je enako koledarskemu letu, izdela letno poročilo, ki vsebuje bilanco stanja, izkaz poslovnega izida s pojasnili k izkazom ter poročilo o poslovanju PGD. Letno poročilo mora obsegati resničen prikaz premoženja in poslovanja PGD. 

(2) Letno poročilo sprejme Občni zbor PGD. Pred obravnavanjem na Občnem zboru PGD ga mora pregledati Nadzorni odbor PGD, ki mora opraviti notranji nadzor predvsem nad finančno materialnim poslovanjem PGD in še zlasti ugotoviti, če so poslovne knjige vodene primerno in če so presežki prihodkov nad odhodki porabljeni za namene in cilje PGD oziroma za opravljanje nepridobitne dejavnosti PGD.

9. NAČIN ZAGOTAVLJANJA JAVNOSTI DELA 

40.   člen

(zagotavljanje javnosti dela)

(1) Delo PGD in njenih organov upravljanja je javno. Obveščanje članov PGD poteka preko  sredstev javnega obveščanja, spletne strani in z vpogledom v zapisnike organov PGD. Širša javnost se o delu PGD lahko seznani preko organiziranih okroglih miz, tiskovnih konferenc, vabil zainteresiranih predstavnikov na javne seje, spletne strani in udeležbe predstavnikov sredstev javnega obveščanja na sejah organov PGD. 

(2) Za zagotovitev javnosti dela in za točnost informacij je odgovoren Predsednik PGD.

10. NAČIN SPREJEMANJA SPREMEMB IN DOPOLNITEV STATUTA 

41.   člen

(začetek postopka za spremembe)

(1) Postopek za začetek sprememb in dopolnitev statuta oziroma za sprejem novega statuta se začne na podlagi sklepa Upravnega odbora PGD, ki določi obseg sprememb in vprašanja, ki jih je treba urediti.

42.   člen

(postopek priprave in sprejem sprememb)

(1) Za pripravo sprememb statuta imenuje Upravni odbor PGD delovno skupino. 

(2) Delovna skupina pripravi osnutek in ga predloži Upravnemu odboru PGD. 

(3) Če Upravni odbor PGD po razpravi predloženi osnutek sprejme, ga da v javno obravnavo članom PGD. 

(4) Po končani javni obravnavi Upravni odbor PGD določi predlog sprememb in dopolnitev oziroma predlog novega statuta in ga predloži Občnemu zboru PGD v sprejem. 

11. NAČIN PRENEHANJA IN RAZPOLAGANJE S PREMOŽENJEM 

43.   člen

(načini prenehanja PGD)

(1) PGD preneha: 

1. po sklepu Občnega zbora PGD, z večino glasov prisotnih članov;

2. s spojitvijo z drugim PGD ali pripojitvijo k drugemu PGD;

3. s stečajem;

4. na podlagi sodne odločbe o prepovedi delovanja;

5. po samem zakonu.

(2) V primeru prenehanja PGD se poravnajo vse obveznosti, proračunska sredstva se vrnejo proračunu, preostanek premoženja pa se prenese na PGD, ki bo prevzela požarno območje. 

12.  PREHODNE IN KONČNE DOLOČBE

44. člen 

(začetek veljavnosti tega statuta)

Ta statut začne veljati potem, ko je sprejet na Občnem zboru PGD in ga pristojni organ vpiše v register društev. Veljati začne petnajsti dan po objavi na spletni strani PGD.

43. člen

(razveljavitev dosedanjega statuta)

Z  uveljavitvijo tega statuta  preneha veljati statut  PGD, ki je bil sprejet dne __.  Z dnem uveljavitve tega statuta prenehajo veljati določbe splošnih aktov PGD, ki so v nasprotju s tem statutom.

44. člen

(uskladitev poslovanja s tem statutom)

PGD mora v enem letu od sprejema tega Statuta uskladiti vse svoje obstoječe akte, sprejeti manjkajoče splošne akte in uskladiti svoje poslovanje s tem statutom.

Predsednik:

